Diari Oficial de la Generalitat Valenciana


Sumari del DOGV 9733, del 27-11-2023 (2023/11109)

RESOLUCIÓ de 24 d'octubre de 2023, del conseller de Sanitat, per la qual es crea i regula, com a grup de treball, la Comissió per a l'elaboració, implantació i seguiment del Codi Compressió Vertebromedul·lar Aguda a la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9733

Data del DOGV
:   27-11-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/11086


Data del document
:   24-10-2023

Organisme emissor
:   Conselleria de Sanitat

Tipus de document
:   Resolució

RESOLUCIÓ de 24 d'octubre de 2023, del conseller de Sanitat, per la qual es crea i regula, com a grup de treball, la Comissió per a l'elaboració, implantació i seguiment del Codi Compressió Vertebromedul·lar Aguda a la Comunitat Valenciana. [2023/11678]  
Antecedents i fonaments de dret  
La incidència de lesió medul·lar (LM) a Europa ha augmentat. A Espanya s'estima en 12-20 casos nous per milió d'habitants cada any. És més freqüent en edats entre 15 i 35 anys i en homes.  
L'etiologia de l'LM és molt variada i inclou causes d'origen congènit, traumàtic, vascular, infecciós, tumoral o secundari a malalties sistèmiques. Dins d'aquests, un 81,5 % són d'origen traumàtic, és a dir, les més freqüents són els accidents de cotxe i moto, seguides de les caigudes. Són també freqüents les lesions per accident laboral, així com les lesions esportives i les d'activitats aquàtiques, on prevalen les lesions medul·lars per capbussades.  
L'atenció integral de la lesió medul·lar ha experimentat grans avanços en els últims anys, tant en el diagnòstic, com en el tractament mèdic o quirúrgic. S'han introduït nous fàrmacs per a minimitzar la lesió medul·lar secundària a patologia primària i existeixen obertes múltiples línies d'investigació amb resultats esperançadors.  
  
La lesió medul·lar aguda necessita d'una acció ràpida, coordinada i multidisciplinària, tant per al tractament especialitzat de la fase aguda, com per a les complicacions secundàries d'aquesta.  
L'obtenció de millors resultats en la salut del pacient depenen dels temps d'atenció en la fase aguda, a l'ésser una patologia tempodependent. La sospita o el diagnòstic d'una lesió medul·lar és el primer pas per a establir un tractament correcte.  
En alguns casos, el tractament és simplement farmacològic, però en uns altres és necessari el tractament quirúrgic. En el tractament quirúrgic es tendeix cada vegada més a una descompressió i estabilització precoç de la columna i la medul·la espinal, ja que existeixen dades que secunden que es tracta d'un procediment segur, que disminueix la mortalitat, les complicacions associades a la lesió medul·lar i els dies d'ingrés.  
Per l'anteriorment exposat, i a fi d'estructurar, establir i organitzar el Codi de Compressió Vertebromedul·lar Aguda a la Comunitat Valenciana, l'activació del qual permeta proporcionar l'administració d'un tractament descompressor urgent en aquest tipus de pacients, millorant el seu pronòstic i qualitat de vida, és necessària la creació i constitució, com a grup de treball, d'una Comissió integrada per experts de diferents perfils professionals que intervenen en l'atenció a la compressió vertebromedul·lar aguda.  
Amb la finalitat de crear i regular, com a grup de treball, la Comissió per a l'elaboració, implantació i seguiment del Codi de Compressió Vertebromedul·lar Aguda a la Comunitat Valenciana, i en virtut de les competències que m'atribueix el Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries, i les seues atribucions, el Decret 12/2023, de 20 de juliol, del president de la Generalitat, pel qual es determinen les secretaries autonòmiques de l'Administració del Consell; el Decret 112/2023, de 25 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat; i el Decret 135/2023, de 10 d'agost, del Consell, pel qual s'aprova el Reglament orgànic i funcional de la Conselleria de Sanitat, resolc:  
  
  
Primer. Objecte  
Aquesta resolució té per objecte:  
1. Crear, com a grup de treball, la Comissió, per a l'elaboració, implantació, i seguiment del Codi de Compressió Vertebromedul·lar Aguda a la Comunitat Valenciana, d'ara en avant la Comissió.  
2. Regular les funcions i composició de la Comissió.  
  
Segon. Composició i coordinació  
1. Els membres del grup de treball que integren la Comissió seran designats per la persona titular de la conselleria amb competències en matèria de sanitat, a proposta de la persona titular de la direcció general amb competències en matèria d'atenció sanitària hospitalària.  
  
2. Els membres dels grups de treball seran designats per un període de quatre anys, excepte els que ho siguen per raó de càrrec que cessaran quan cessen en aquest.  
3. La Comissió estarà integrada per:  
a) Les persones coordinadores de les unitats de referència quirúrgica de patologia vertebral complexa i tumors de columna d'adults i pediàtrics, del sistema sanitari públic de la Comunitat Valenciana.  
  
b) Dues persones responsables dels serveis de Medicina Intensiva, dels hospitals del sistema sanitari públic de la Comunitat Valenciana, un d'adults i un altre de pediàtric.  
c) Una persona responsable dels serveis d'Oncologia Radioteràpica, dels hospitals del sistema sanitari públic de la Comunitat Valenciana.  
  
d) Una persona responsable d'un dels serveis de Neurocirurgia, dels hospitals del sistema sanitari públic de la Comunitat Valenciana.  
  
e) Una persona responsable d'un dels serveis d'Oncologia Mèdica, dels hospitals del sistema sanitari públic de la Comunitat Valenciana.  
  
f) Una persona responsable d'un dels serveis de Medicina Interna, expert en malalties infeccioses, dels hospitals del sistema sanitari públic de la Comunitat Valenciana.  
g) Una persona responsable d'un dels serveis d'Urgències Hospitalàries, dels hospitals del sistema sanitari públic de la Comunitat Valenciana.  
h) Un representant de les persones coordinadores de les unitats de referència d'Oncologia Pediàtrica i de l'Adolescència, dels hospitals del sistema sanitari públic de la Comunitat Valenciana.  
i) Una persona professional d'infermeria instrumentista de cirurgia de columna d'un dels hospitals del sistema sanitari públic de la Comunitat Valenciana.  
j) Les persones coordinadores dels CSUR de Sarcomes en la infància, Sarcomes i altres tumors musculoesquelètics en adults i Neurocirurgia Pediàtrica Complexa.  
k) Una persona del servei amb competències en matèria d'organització, del sistema d'urgències i emergències sanitàries de la Conselleria de Sanitat.  
l) Una persona responsable d'un dels serveis de Radiologia, dels hospitals del sistema sanitari públic de la Comunitat Valenciana.  
m) Les persones que propose aquesta comissió i siguen nomenades per a aquelles situacions que ho requerisquen, en qualitat d'experts.  
4. La Comissió podrà constituir els grups de treball específics que considere oportuns per al desenvolupament de les seues funcions.  
5. L'acceptació i participació com a integrant en el grup de treball, serà voluntària i no comportarà cap contraprestació.  
6. La Comissió estarà coordinada per una persona designada per la persona titular de la direcció general amb competències en matèria d'atenció hospitalària.  
  
Tercer. Funcionament  
1. El grup de treball que integra la Comissió es reunirà, com a mínim, dues vegades a l'any, i amb caràcter extraordinari a petició de la majoria dels membres, sempre que hi haja una causa motivada.  
2. La convocatòria i l'ordre del dia de cada reunió, juntament amb la documentació necessària, seran remesos, per la persona que assumisca la coordinació, als membres, amb una antelació mínima de 48 hores, excepte en els casos d'urgència justificada.  
  
Quart. Funcions  
Són funcions del grup de treball que integra la Comissió:  
1. L'elaboració, implantació i seguiment del Codi Compressió Vertebromedul·lar Aguda a la Comunitat Valenciana.  
2. Qualsevol altra que se li encomane amb relació a les matèries que li són pròpies.  
  
Cinqué. Producció d'efectes  
Aquesta resolució serà aplicable l'endemà de ser publicada en el Diari Oficial de la Generalitat Valenciana, i deixa sense efectes aquelles resolucions de la Conselleria de Sanitat que s'oposen a aquesta resolució.  
  
València, 24 d'octubre de 2023.- El conseller de Sanitat: Marciano Gómez Gómez.